PATVIRTINTA

Klaipėdos rajono savivaldybės BĮ Sporto centro

Direktoriaus 2021 m. vasario 26 d.

įsakymu Nr. ĮV-33

**KLAIPĖDOS RAJONO SAVIVALDYBĖS BĮ SPORTO CENTRO**

**ETIKOS KODEKSO APRAŠAS**

Etikos kodekso taikymo tikslas yra bendrai susitarti visoms suinteresuotoms grupėms – sporto užsiėmimus lankantiems vaikams, jų tėvams bei treneriams dėl tam tikrų elgsenos taisyklių treniruočių ar varžybų metu, dėl moralinių ir socialinių vertybių laikymosi sportinėje aplinkoje.

Etikos kodeksas skirtas keturioms auditorijoms:

* Užsiėmimus lankantiems vaikams;
* Jų tėvams;
* Treneriams
* Kitiems darbuotojams.

Kiekvienai šių auditorijų yra skirta atskira Etikos kodekso dalis, apimanti atskirai auditorijai rekomenduojamą elgesio specifiką ir vertybes. Sutikdama ir įsipareigodama laikytis šio Etikos kodekso, sporto organizacija įsipareigoja užtikrinti, kad šio Etikos kodekso laikysis visos anksčiau paminėtos bendruomenės narių auditorijos.

* **Etikos kodeksas užsiėmimus lankantiems vaikams:**

1. Sportuokite savo malonumui, o ne dėl noro įsiteikti treneriams ar tėvams.
2. Visada prisiminkite, jog sportavimo tikslas yra gerai praleisti laiką, pagerinti savo įgūdžius ir jaustis gerai tarp kitų.
3. Visada gerbkite ir priimkite teisėjų sprendimus.
4. Gerbkite savo varžovą, kad ir koks jis būtų. Rodykite jam pagarbą, nepriklausomai nuo varžovo atsako.
5. Bendradarbiaukite su treneriu, komandos draugais ir net varžovais ne tik aikštelėje, bet ir už jos ribų.
6. Treniruotės ar varžybų metu nevartokite necenzūrinių žodžių, nerodykite nepadorių gestų, nedemonstruokite paniekos ar nepagarbos.
7. Niekada specialiai netraumuokite savo oponento dėl rezultato ar kitų savanaudiškų tikslų.
8. Pasibaigus varžyboms, būtinai padėkokite varžovams, jų treneriui, teisėjui, sirgaliams.
9. Laimėkite su šypsena, tačiau mokėkite ir oriai pralaimėti.

* **Etikos kodeksas užsiėmimus lankančių vaikų tėvams:**

1. Leiskite savo vaikui žaisti ir mėgautis žaidimu taip, kaip nori Jūsų vaikas ir komandos treneris, o ne Jūs.
2. Pasitikėkite treneriu, leiskite jam dirbti, o Jūs mėgaukitės vaiko žaidimu.
3. Skatinkite ir palaikykite vaiką, o kritikuokite skatinančiai ir pozityviai. Kritikuodamas nešaukite.
4. Niekada neišjuokite, nežeminkite dėl padarytos klaidos ar pralaimėjimo tiek savo, tiek varžovų komandos vaikų.
5. Pagirkite vaiką už pastangas, net jei ir nepavyko pasiekti norimo rezultato.
6. Atminkite, jog Jūsų elgesį su teisėju ar varžovu kopijuos ir Jūsų vaikas. Būkite jam deramas pavyzdys.
7. Susipažinkite su sporto šakų žaidimo vertybėmis ir stenkitės perteikti jas savo vaikui, skatinkite jį laikytis žaidimo taisyklių.
8. Nevartokite alkoholinių gėrimų, narkotinių medžiagų ir nerūkykite – toks pavyzdys vaikui yra netoleruotinas.
9. Rodykite deramą pagarbą dirbantiems savanoriams ar pagalbiniams darbuotojams, nepriklausomai nuo Jūsų pasitenkinimo jų darbo kokybe – dažnai jie dirba be jokio atlygio Jūsų vaiko labui, aukodami savo laisvalaikį.
10. Jei treneris nepageidauja tėvų treniruotėse, gerbkite šį norą.
11. Aptardami vaiko rezultatus su treneriu, visada įvertinkite, ar Jūsų pokalbį girdi Jūsų ir kiti vaikai.
12. Niekada nesureikšminkite savo vaiko komandos rezultato ir nelaikykite jo svarbesniu už galimybę vaikui gerai praleisti laiką, mokytis ir tobulėti.

* **Etikos kodeksas treneriams:**

1. Niekada nepamirškite, kad svarbiausia yra vaiko saugumas ir gera emocija. Nepamirškite, kad esate atsakingas už saugią ir smagią aplinką vaikui.
2. Vaiko ugdymas, tobulėjimas ir progresas yra daug svarbiau nei komandos rezultato skaičiai turnyro lentelėje.
3. Nepamirškite, kad treniruojamiems vaikams esate daug daugiau nei tik kaip specialistas – vaikai Jumyse mato trenerį, draugą, saugios aplinkos garantą ir sektiną pavyzdį.
4. Prisiminkite, kad jauniems žmonėms reikalingas pagarbos vertas treneris kaip sektinas pavyzdys, kuriuo jie galėtų nuolat didžiuotis. Būkite juo.
5. Būkite dosnus pagyrimų ir šykštus kritikos. Jei kritikuojate, Jūsų kritika vaikui turi būti pozityvi net ir už akivaizdžias klaidas.
6. Vaikas nežais geriau, jei ant jo šauksite, jį žeminsite, niekinsite, tačiau jo motyvacija ir pastangos gali būti didesnės, jei nuolat skatinsite ir pagirsite.
7. Nuolat skatinkite savo auklėtinius rodyti pagarbą žaidimui, varžovams ir teisėjams.
8. Netoleruokite grubaus savo auklėtinių žaidimo tiek varžybose, tiek treniruotėse.
9. Kelkite vaikams individualiai ir komandiškai realiai pasiekiamus tikslus.
10. Neįtraukite varžyboms į komandos sudėtį vyresnių nei tos amžiaus grupės vaikų, to nesuderinę su varžovų komandos treneriu. Sukčiavimas dėl teigiamo rezultato vaikams paliks daugiau nuoskaudų nei suteiks džiaugsmo.
11. Integruokite norinčius padėti auklėtinių tėvus į komandos bendruomenės gyvenimą ir paverskite jų entuziazmą vertinga pagalba ugdymo tikslams pasiekti.
12. Jūs esate atsakingas ne tik už vaikų, bet ir jų tėvų elgesį varžybų metu, tad išmokite juos deramai suvaldyti ir kontroliuoti.
13. Išvykų į varžybas metu privalote būti atsakingas už savo auklėtinius 24 val. per parą – deramai įvertinkite, ar turėsite galimybę tą daryti visos išvykos metu. Visada galite prašyti auklėtinių tėvų pagalbos.
14. Niekada nepamirškite, kad Jūsų auklėtinių elgesys aikštelėje ir už jos ribų turi deramai reprezentuoti Jūsų organizaciją, miestą, šalį. Skatinkite vaikų deramą elgesį ir jų patriotiškumą.

* **Etikos kodeksas kitiems darbuotojams:**

1. Puoselėti pagarbius savitarpio santykius su kiekvienu bendruomenės nariu.
2. Atsiradus tarpusavio santykiuose konfliktinėms situacijoms, elgtis tolerantiškai, atvirai, objektyviai ir savikritiškai. Išklausyti visų pusių argumentus ir ieškoti objektyviausio sprendimo.
3. Bendraujant ir bendradarbiaujant darbuotojai turi būti kompetentingi, kultūringi, humaniški, teisingi, reiklūs sau ir kitiems. Kontroliuoti ir slopinti tokius savo asmeninius bruožus kaip nervingumas, nesusivaldymas, emocinis pasikarščiavimas ir pan.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_